מי אנחנו

כנפיים של קרמבו, תנועת נוער, מובילת שינוי חברתי, לילדים עם ובלי צרכים מיוחדים, הראשונה והיחידה מסוגה בעולם.

התנועה מפעילה כ 50 סניפים ברחבי הארץ ועוד מספר רב של סניפים בתהליך הקמה.

בשנת הפעילות תשע"ו פעילים בתנועה מעל 1,400 חניכים בגילאי 7-21 עם צרכים מיוחדים מורכבים, וכ- 3600 חונכים, בני נוער בגילאי 12-18 מהחינוך הכללי.

סה"כ פעילים בתנועה מעל 5,000 ילדים ובני נוער.

הסיפור מאחורי התנועה

´כנפיים של קרמבו´ נוסדה בשנת 2002 עם הקמת הסניף הראשון בהוד השרון.

התנועה הוקמה על ידי עדי אלטשולר, אז נערה בת 16, יחד עם קלאודיה קובי (אם מיסדת, אימו של כפיר החניך הראשון) שותפים נוספים בהקמתה - ארז אלטשולר(אביה של עדי) עודד אורלב, ליאת רחל רן, רעות גיא, אבי ניסן, דניאלה בן אשר, ארגון LEAD , הורים לילדים עם צרכים מיוחדים ואנשי מקצוע.

התנועה צמחה מתוך הקשר המיוחד בין עדי אלטשולר לכפיר קובי ומשפחתו, כפיר היה החניך הראשון וההשראה להקמת התנועה.

החברות בין עדי לכפיר ומשפחתו החלה כשעדי בת ה 12 פגשה בהם, דרך ארגון איל"ן בו התנדבה.

כפיר ילד עם שיתוק מוחין קשה, שמח וחברותי, שללא קשר למוגבלותו הפיזית, היה גאה בעצמו ורצה להיות שותף לכל המתרחש סביבו. הוריו של כפיר, רפי וקלאודיה, האמינו ביכולותיו ובזכותו להיות שותף פעיל בחיי משפחתו ובחיים החברתיים שמסביבו.

בזכות אופיו המיוחד של כפיר, כישוריו החברתיים, והמסגרת המשפחתית התומכת והמעצימה שלו, נחשפה עדי לצורך החברתי של ילדים מיוחדים במסגרת חברתית, בשעות אחר הצהריים.

בגיל 16 הצטרפה עדי לארגון LEAD ,במסגרתו נדרשה להוביל פרויקט למען הקהילה, יחד עם עודד אורלב יזמה והקימה את הסניף הראשון של תנועת כנפיים של קרמבו בהוד השרון, תנועת הנער הראשונה והיחידה לצעירים עם ובלי צרכים מיוחדים,

תנועת נוער שמהווה מסגרת חברתית, חינוכית-בלתי פורמלית, עבור צעירים מהחינוך המיוחד והכללי גם יחד, בה הם מקיימים חיי חברה מלאים ומובילים יחד שינוי חברתי. בשנים הראשונות ועד 2009 נפתחו 8 הסניפים הראשונים של התנועה ובהם כ 300 פעילים.

בנובמבר 2009 מונתה אופירה רותם למנכ"לית התנועה, ביחד עם מטה התנועה החלה תנופה של צמיחה והתפתחות מקצועית של התנועה, נפתחו סניפים רבים, כולל סניפים רב תרבותיים, ערבים ובדואים, פותחו פרויקטים ייחודים כגון: מחנה קיץ מיוחד, משלחת מיוחדת לפולין, מערך הכשרה מגוון, הטמעת תחום הצרכים המיוחדים בצורה מקצועית ומשלבת, אירועי התרמה, ביניהם קרמבו של קיץ - מופע רוק יחודי, ועוד.

נכון לדצמבר 2015 מונה התנועה 47 סניפים עם מעל 4500 פעילים.

הסיפור של אפיק ורותם

אפיק סופיר, הוא נער בן 17, עם שיתוק מוחין ועיוורון. לפני שהצטרף לקרמבו, הוא היה סגור, לא התחבר לאנשים חדשים. הוא היה מסויג ודאג להתרחק מכל מי שטון הדיבור שלו היה נשמע מוזר, או מתריס.

המחשב היה החבר היחיד שלו והוא אימץ אותו כאילו היה מיכל החמצן האחרון עלי אדמות. הוא הרגיש שהוא חייב שינוי, אבל לא ידע איך מתחילים.

חברה סיפרה לו על תנועת נוער "מיוחדת" עם שם מוזר כזה שסיקרן אותו מספיק, כדי להחליט להגיע לפעולת ניסיון.

מאז הוא כבר שנתיים מאושר. עולמו התרחב ויחד אתו גם הלב. מאז הוא יותר מחובר לעצמו, יותר מחובר לאחרים.

מאז שהצטרף לקרמבו, הוא התחיל לחייך ולהאמין שגם לו מגיע להיות מוקף בחברים ובאהבה. מאז שטעם את טעמו המתוק של האושר הוא לא מוכן לוותר עליו.

אחרי שנתיים בקרמבו הוא מבין שלכולם יש צרכים מיוחדים, רק שלא אצל כולם הם נראים לעיין. עדיין לפעמים הוא קצת כועס, וחסר סבלנות, אבל הוא למד לא למהר לשפוט.

למד להכיל, ולצחוק, ולאהוב. ובעיקר לקבל כל אחד כפי שהוא.

אחרי תקופת התאקלמות קצרה שבה הוא צבר ביטחון וחברים חדשים, אפיק הפך לחונך.

במחנה הקיץ של התנועה הוא הכיר את רותם, בת 14, ילדה מקסימה ואנרגטית, עם צרכים מיוחדים, ומאז הם מחוברים. לפעמים הוא זה שתומך, מעודד ומצחיק, ולפעמים זו רותם שמרגיעה לו את הפחדים.

בזכותה אפיק למד לא לפחד מהפחד. בפעם הראשונה בחייו אפיק מרגיש שהוא לא צריך את העיניים, כי מי צריך עיניים כשהלב ממריא?

פתאום כל החומות שהקיפו אותו נפלו. חומה אחרי חומה. גם החומה של הבדידות כבר נעלמה.

החברות של אפיק ורותם מורכבת מאלפי רגעים. הדאגה שלהם האחד לשנייה היא אמתית וכנה.

קשה לאפיק "לראות" את רותם נסערת ועצובה, ובפעולה האחרונה זה קרה.

הם התכנסו באולם שהיה מוכן לריקוד "גיבורי העל" והתיישבו ביחד, כמו תמיד, להכין את גלימת הפאר של רותם. הוא לא יודע איך זה התחיל אבל רותם כעסה, והתרגזה, והדמעות לא איחרו לבוא.

הוא ניסה להיות שם בשבילה ולהרגיע את הכעס, אבל כלום לא עזר, אפילו לא מילת הקסם הסודית שלהם.

הזמן עבר, הגלימות של שאר החניכים שמסביבו כבר היו מוכנות והריקוד הקבוצתי החל, בלי רותם ועם הרבה בכי.

הפעולה הסתיימה והסעות כבר הגיעו ורק אפיק לא היה מסוגל לעזוב את המקום.

הוא היה חייב לוודא שהחברה הקטנה שלו נרגעה. ולא עזרו ההפצרות ולא ניסיונות השכנוע. אפיק עמד בצד וחיכה.

רותם חזרה לאולם והעיניים שלה חיפשו אותו, היא ידעה שהוא דואג לה.

אפיק החזיק את ידה בעדינות ושאל אותה בדאגה אם היא נרגעה... היא חיבקה אותו חזק, כמו ביקשה להתנצל על עוגמת הנפש שגרמה לו, וענתה בלחש: "עכשיו כן". הם עמדו ככה מחובקים מספר רגעים

ואז החלו ללכת אט אט לכיוון ההסעה.

רגע לפני שנפרדו פנתה רותם לסגן החונכת השנייה שלה ואמרה לה: "סגן, אני מבקשת שתשמרי לי עליו" החיוך של אפיק האיר את העולם. הוא ידע שרותם תהיה בסדר. עכשיו הוא יכול לעלות להסעה.

<https://www.youtube.com/watch?v=eEgeFjsgjAg> – המנון התנועה

<https://www.youtube.com/watch?v=MTp5ohrU1x0> – רותם כהן "אל העולם שלך" עם ילדי כנפיים של קרמבו בשפת הסימנים

שאלות ותשובות

* מהי משמעות השם "כנפיים של קרמבו"?

קרמבו הוא מאכל אהוב שמזוהה עם ילדים ותמיד כיף לאכול אותו. אבל קרמבו הוא לא רק טעים, אלא גם עדין ושברירי ומסיבה זו נעטף במפעל בידיים של העובדים ולא על ידי מכונות. באופן דומה אנו עוטפים כל ילדה וילד בהמון אהבה, משקיעים בהם תשומת לב רבה ומאמינים ביכולותיהם, כך שיוכלו לפרוש כנפיים ולהגשים חלומות. האגדה מספרת שבתחילת הפעילות עודד ועדי (שניהם בני נוער בני 16), קיבלו בתרומה ארגזים רבים של קרמבו, במקום תרומות כספיות.

* היכן פועלים סניפים של "כנפיים של קרמבו"?

לתנועת הנוער "כנפיים של קרמבו" עשרות סניפים ברחבי הארץ המפורטים באתר.

אנו שואפים לפתוח סניף בכל עיר ואם בישראל

* כיצד "כנפיים של קרמבו" מאתרים את חניכיי התנועה?

באמצעות הגורמים להלן;

רשויות מקומיות- לשכת הרווחה ומחלקות החינוך.

מסגרות חינוכיות- בעיקר חינוך מיוחד, אך גם שותפויות עם מסגרות אחרות בקהילה, דוגמת מרכז קשר בכוכב יאיר-צור יגאל, אקי"ם במודיעין ועוד.

הורים- השמועה אודות הפעילות עוברת מפה לאוזן והקשר נוצר דרך רכז/ת סניף.

* מהם גילאי הילדים המגיעים לפעילות "כנפיים של קרמבו"?

הפעילות מכוונת לילדים ונוער עם צרכים מיוחדים בגילאי 7 עד 21, ולפעילים, ללא צרכים מיוחדים - חונכים, בגילאי 14- 18 , טווח הגילאים יכול להשתנות במעט מסניף לסניף. השנה, לראשונה, נפתחו קבוצות ח"ץ (חונכים צעירים) לילדים מגיל 12, בחלק מהסניפים ובעתיד אנו מקוים שקבוצות אלו יפעלו בכל סניפינו ברחבי הארץ.